Жиндир къалмикьан рачIарал чIахIиял асараздалъун гIалимзабазда гьоркьов цIикIкIун машгьурлъарав, рикIкIа-рикIкIадеги жиндир цIар рагIарав гIалимасда гIарабаз къутIбуйилан абулелъул, нилъер гIажам тIахьаздаги гIемер батула гьеб рагIи. КъутIбун-гьеб гIараб рагIиялъул магIна кола-бищунго гвангъараб рогьалил цIва(Полярияб цIва). Цоги гьединал гIадамазде абула гIелмудул ралъадиланги. Гьединав «гIелмудул ралъадги» «гIалимзабазул къутIбуги» вукIана Къудукьа Мусал МухIамад. МухIамадал росулъ гIемер рокIунелъул, лъил МухIамадали ватIа вахъизе лъазе инсул цIаралдасан лъугьараб Мусалавилан абураб цIаралдалъун машгьурав вукIана гьев магIарулазда гьоркьов. МагIарул ракьалда гьев кутакалда машгьурлъун вукIиналъе нугIлъи гьабула жидеего вас гьавураб мехалъ гьесул хIурматалда лъураб Къудукьияв абураб цIар росабалъ чанги батулеб букIиналъги. Бокьараб магIарул цIикIкIараб гIелалъул гIадамаз рекIелъ гъар-гъаргун,кIудияб хIурмат адабгун рехсола Къудукьа Мусаласул цIар. Гьелъие мустахIикъавги вукIана гьев.